བོད་ཀྱི་དཔེ་ཚོང་ཁང་བཤེར་སྐབས།སྤྱི་ཚོགས་ཚན་རིག་དང་རྩོམ་རིག་བརྗོད་བྱ་བྱས་པའི་དཔེ་དེབ་ཀྱིས་བཀང་འདུགརྒྱ་མིའི་དཔེ་ཁང་ནང་སོང་ནས་བལྟས་ན།སློབ་མའི་སློབ་སྦྱོང་ལྷན་ཐབས་དང་རྒྱུགས་གཞིས་བཀང་ཡོད།ཁྱད་པར་དུ་རྒྱ་ཡུལ་གྱི་གཞི་རིམ་གྱི་རྫོང་གྲོང་ཁག་ལ་སླེབས་ན།ཁོ་ཚོའི་དཔེ་ཁང་ནང་ནས་དར་མ་ཚོས་ཀློག་རིན་ཡོད་པའི་དེབ་ཞིག་ལོན་དགོས་ན་ཁག་པོ་རེད།གྲོང་ཁྱེར་ཆེ་བ་དག་གི་དཔེ་ཁང་ནང་རིག་བརྒྱ་མཉམ་བཞད་ཀྱི་རྣམ་པ་ཙམ་ཡོད་རུང་།དར་མ་ཚོའི་ཀློག་བྱ་གཙོ་བོ་བརྩམས་སྒྲུང་དང་ཁེ་ལས་ཀྱི་ཕྱོགས་རེད་འདུག་པ་མ་ཟད་སློབ་མའི་ཀློག་དེབ་ནི་རིགས་གཞན་ལས་ལྡབ་ལོག་གིས་མང་བ་རེད།སྣང་ཚུལ་འདི་ཡིས་མི་རིགས་གཉིས་ཀྱི་ཀློག་པ་པོའི་རྣམ་པ་རགས་བྲིས་བྱས་ནས་ཡོད་པ་མ་ཟད།གཟབ་ས་ནས་བལྟས་ན།དེ་ཡིས་མི་རིགས་གཉིས་ཀྱི་ཤེས་རིག་གི་ཁོར་ཡུག་དང་ཤེས་རིག་ལ་རིན་ཐང་གཞལ་སྟངས་མི་འདྲ་བ་གཉིས་ཡོད་པ་བསྟན་འདུགརྒྱ་མི་ནི་ཁེ་ཕན་རིང་ལུགས་ཀྱི་ཤུགས་ཆེ་བ་དང་།སློབ་མ་ནི་ཁོ་ཚོའི་ཀློག་པ་པོའི་གཙོ་རྒྱུགས་ཡིན་པ་དང་།དར་མའི་དཔེ་ཀློག་ནི་ངལ་གསོའི་དམིགས་ཡུལ་ཙམ་དུ་ཟད།འོན་ཀྱང་རྒྱལ་སྤྱིའི་སྟེང་གི་དཔེ་ཀློག་རྩིས་བསྡོམ་སྣ་ཚོགས་ནས་ཐོན་པའི་མཇུག་འབྲས་ལྟར་ན།རྒྱ་མི་ཡང་དེ་འདྲའི་དཔེ་ཀློག་ལ་དགའ་བའི་མི་རིགས་ཞིག་མ་ཡིན་ཏེ།དེ་བས་ཕྱིར།ཁོ་ཚོའི་ཤེས་ཡོན་པ་ཚོས་ནམ་ཡང་མི་མང་ལ་དཔེ་ཀློག་གི་སྐུལ་མ་འདེབས་བཞིན་ཡོད་པ་རེད་ལ།མང་པོ་ཞིག་གིས་ཁོར་ཡུག་དེ་འདྲིའི་ཁྲོད་ནས་རྒྱ་མི་ལ་བསམ་བློ་བ་རླབས་ཆེན་བྱུང་མི་སྲིད་ཟེར་ནས་ཁ་ཚོད་ཀྱང་བཅད་ཡོད་པ་རེད།གང་ལྟར།དཔེ་ཀློག་ངོས་ནས་བཤད་དུས།བོད་མི་ནི་རྒྱ་མི་ལས་ཀྱང་ཤིན་ཏུ་དམའ་བའི་གནས་ཚད་ཞིག་ན་ཡོད་པ་ཚན་རིག་གི་ཞིབ་འཇུག་མེད་ཀྱང་ཉམས་མྱོང་བློ་ཡིས་དཔོག་ནུས་པ་ཞིག་རེད།འོ་ན།དེ་འདྲའི་རྒྱབ་ཁུངས་འོག་གི་བོད་ཀྱི་ཤེས་ཡོན་པའི་སྡེ་ནི་གང་འདྲ་ཞིག་ཡིན་སྲིད་ཟེར་ན།དཔེ་ཚོང་ཁང་གི་དེབ་རིགས་ཕྱོགས་ལྷུང་གི་སྣང་ཚུལ་དེ་ལས་ང་ཚོར་ལན་ཞིག་སྤྲད་ཐུབ་པ་འདྲ་སྟེ།ང་ཚོའི་ཤེས་ཡོན་པ་ནི་སྤྱི་ཚོགས་ཚན་རིག་གི་ཐང་ནས་་་ལེབ་རྒྱུག་་བྱེད་སྤྲོ་བ་དག་ཡིན་པ་དང་།ནམ་ཡང་རི་བོང་གནམ་བརྡིབས་ཀྱི་སེམས་ནད་བཟུང་སྟེ་གནད་དོན་ཆེན་པོ་དག་ལ་བསམ་གཞིག་བྱས་ནས་བསྡད་ཡོད་པ་འདྲ།མ་ཟད།སྣང་ཚུལ་དེ་ལས་ཀྱང་ང་ཚོའི་ཤེས་ཡོན་པ་ཚོས་དུས་གཅིག་གི་ནང་དུ་ཚང་མས་སྙན་ངག་འབྲི་བཞིན་ཡོད་པ་དང་།དུས་གཅིག་གི་ནང་དུ་ཚང་མས་ཆོས་ལུགས་དགག་བཞིན་པའི་དར་ལུགས་དེ་ནི་ཤེས་རིག་གི་གདམས་ཁ་ཉུང་བའི་རྐྱེན་ཡིན་པ་རྟོགས་ཐུབ།ཤེས་ཡོན་པའི་རང་དབང་ནི་ཤེས་ཡོན་པ་རང་གི་དཔེ་ཀློག་གི་མཐོང་རྒྱ་དེ་ཡིས་ཚོད་འཛིན་བྱས་ཡོད་པ་དང་།ཤེས་ཡོན་པའི་སྐད་ཆ་ནི་མཐོང་རྒྱ་དེའི་སྦུག་ལམ་ནས་ཐོན་པ་ཡིན་ཙང་།ད་ལྟའི་བོད་ཀྱི་ཤེས་ཡོན་པའི་སྨྲ་བརྗོད་ཁྲོད་ན་སྐམ་ཐག་གེར་སོང་བའི་མཁས་བརྒྱ་སྐད་གཅིག་གི་རྣམ་པ་ཞིག་ཐོན་ཡོད་པ་རེད།